Source: http://www.alibaba.sk/desifrovanie-hesiel/uchovavanie-dat
Timestamp: 2017-10-16 21:57:35+00:00
Document Index: 16376788

Matched Legal Cases: ['súd ', 'súd ', 'súd ', 'Súd ', 'súd ', '§ 58', '§ 63', 'súd ', 'súd ', 'súd ', '§ 63']

Ústavný súd na Slovensku zastavil uchovávanie dát o komunikácii
piatok, 25 apríl 2014 12:27
Čítať 6549 krát
Ústavný súd na Slovensku zastavil uchovávanie dát o komunikácii 20.04.2014
Ústavný súd Slovenskej republiky na svojom stredajšom zasadaní pozastavil účinnosť častí slovenského Zákona o elektronických komunikáciách prikazujúcich operátorom plošne uchovávať dáta o všetkej uskutočnenej komunikácii.
Upozornil na to Martin Husovec z občianskeho združenia European Information Society Institute, EISi.
Súd zároveň prijal na dalšie konanie návrh skupiny poslancov z roku 2012 iniciovaný združením EISi, v ktorom poslanci žiadali vyhlásenie plošného monitorovania obyvateľov Slovenska uchovávaním dát o komunikácii za protiústavné.
Aktuálne kroky Ústavného súdu sú zrejme dôsledkom rozhodnutia Súdneho dvora EÚ z 8. apríla zneplatňujúceho direktívu 2006/24/EC o uchovávaní dát kvôli porušovaniu Charty základných práv EÚ.
Na Slovensku do včera 23.04.2014 platil Zákon o elektronických komunikáciách, ktorý v oblasti uchovávania dát vychádzal z tejto direktívy a telekomunikačným operátorom ukladal povinnosť uchovávať dáta o všetkej uskutočnenej komunikácii po dobu 6 mesiacov v prípade pripojenie k Internetu, elektronickej pošty a VoIP a po dobu 12 mesiacov u ostatných typov komunikácie vrátane hovorov a SMS.
Ústavný súd pozastavil účinnosť § 58 ods. 5 až ods. 7 o povinnosti uchovávať tieto dáta aj § 63 ods. 6 o poskytovaní týchto údajov orgánom štátu.
V dôsledku telekomunikační operátori zrejme môžu okamžite prestať uchovávať dáta o komunikácii a pravdepodobne dokonca môžu naďalej uchovávať len niektoré z týchto údajov potrebné na fakturačné a iné prevádzkové účely a naopak ďalšie uchovávať vôbec nebudú môcť. Presné dôsledky pozastavenia uvedených častí zákona a reakcie a kroky operátorov zisťujeme.
Slovenskí telekomunikační operátori musia podľa právnikov z občianskeho združenia EISi po stredajšom pozastavení ustanovení o povinnom plošnom uchovávaní dát o uskutočnenej komunikácii Ústavným súdom SR takéto uchovávanie bezodkladne ukončiť.
"Slovenskí operátori tak odteraz nielen že nemusia, ale priamo nesmú ďalej sledovať komunikáciu svojich užívateľov, ibažeby im to osobitne a jasne umožňoval zákon, napríklad na účely fakturácie," uviedol Martin Husovec, právnik EISi.
Na Slovensku platil Zákon o elektronických komunikáciách vychádzajúci z európskej direktívy 2006/24/EC, ktorý telekomunikačným operátorom ukladal povinnosť uchovávať dáta o všetkej uskutočnenej komunikácii po dobu 6 mesiacov v prípade pripojenia k Internetu, elektronickej pošty a VoIP a po dobu 12 mesiacov u ostatných typov komunikácie vrátane hovorov a SMS.
V stredu ale Ústavný súd SR pozastavil účinnosť príslušných ustanovení zákona ukladajúcich túto povinnosť a zároveň ustanovenia o poskytovaní týchto údajov orgánom štátu. Ústavný súd tak spravil v reakcii na podanie skupiny poslancov z roku 2012 žiadajúce zrušenie týchto ustanovení a iniciované EISi a zrejme po rozhodnutí Súdneho dvora EÚ z 8. apríla zneplatňujúcom direktívu 2006/24/EC, pričom ustanovenia budú pozastavené do konečného nálezu vo veci tohto podania.
Viaceré z doteraz uchovávaných údajov potrebujú operátori na realizáciu fakturácie potenciálne v kratšom časovom horizonte, viaceré ale nepotrebujú na takýto účel uchovávať vôbec, napríklad konkrétnu polohu užívateľa pri uskutočňovaní hovoru.
Traja najväčší slovenskí telekomunikační operátori, Slovak Telekom, Orange a O2, zatiaľ podľa svojich stanovísk pre server DSL.sk len analyzujú rozhodnutie Ústavného súdu a teda uchovávanie ešte nezastavili. Operátori tak zároveň zatiaľ ani neodpovedali na otázky, ktoré dáta budú môcť a budú uchovávať a uchovávanie ktorých ukončia.
Podľa Husovca dáta, ktoré boli uchované pred stredajším rozhodnutím, teda za posledných 6 až 12 mesiacov podľa typu dát, zatiaľ operátori nebudú povinní zmazať. Či tieto budú môcť poskytovať orgánom štátu nie je ale jasné, keďže Ústavný súd síce pozastavil aj § 63 ods. 6 o poskytovaní týchto údajov ale ponechal podobné ustanovenia v Trestnom poriadku a zákone o policajnom zbore.
"Štátne orgány by mali byť preto skôr zdržanlivé v žiadostiach o tie najcitlivejšie údaje, pretože každá takáto žiadosť riskuje, že môže byť neskôr retrospektívne vyhodnotená ako nezakonný dôkaz," dodal Husovec.
V tomto kontexte je potrebné pripomenúť, že jeden z troch slovenských mobilných operátorov podľa tvrdení vysokopostaveného pracovníka tohto operátora pre server DSL.sk hromadne sprístupňuje dáta o uskutočňovanej komunikácii bezpečnostným zložkám výkonnej štátnej moci.
Pracovník slovenského mobilného operátora ukazoval serveru DSL.sk racky, v ktorých majú byť údajne uložené servery, cez ktoré dáta odchádzajú. Tvrdil, že operátor nemá kontrolu nad tým aké informácie odchádzajú, je ich veľké množstvo a zahŕňajú aj dáta o uskutočnenej komunikácii.
Dáta podľa neho cez tieto servery odchádzali spoločnosti respektíve organizácii, ktorá ich z poverenia štátnych orgánov spracúva respektíve archivuje.
Naposledy zmenenépiatok, 25 apríl 2014 12:34
Viac z tejto kategórie: « Audit TrueCrypt neodhalil žiadne zadné vrátka Európska únia vydala varovanie: Ak chcete ostať v bezpečí, opustite Facebook! »